  Майя Бывальцева Туннэ, 16-тӥ оштолэзе. Удмуртилэн тӧроез Александр Бречалов «Удмурт дунне» газетлэн редакцияз ветлӥз. Элькун кивалтӥсь журналистъёслы улосвылысь мер но экономика удысъёсысь югдур сярысь вераз, соослэсь политика пумысен малпанъёссэс кылзӥз, юанъёссылы валэктонъёс сётӥз, ивортэ Удмуртилэн тӧроезлэн но кивалтэтлэн пресс-службазы. «Монэ шумпоттэ, Удмуртиын туж быгатӥсь адямиос уло шуыса, жаляса верано, тросэз устолыко муртъёс татысь кошкизы. Ми али соосын герӟет юнматыны тыршиськомы. Экономикаысь валтӥсь ужъемыш сярысь верано ке, коньдэт азинскыны луонлык сётэ. Куке ми лыктӥмы, со улӥе кыске вал. Банкъёсысь кык миллиард манет кредитъёс басьтыны кулэ вал, со сотэк но бадӟым пунэмъёсты будэтысал. Кутэм ужрадъёс югдурез воштыны луонлык сётӥзы, но коньдонлэн тырмымтэез шӧдӥське на», — пусйиз Александр Бречалов. Улосвыл тӧро верамъя, азьланяз командаез дышетонъя бадӟым программа возьма. «Милемын туннэ ужасьёс туж тыршо. Но соослы тодонлык уг тырмы. Ӵектосъёсын ужаны дышем, ӵошен ужан уг тырмы, зол чутэ менеджмент. Соин ик милям али дышетонъя куинь арняем цикл кутскиз», — вераз улосвыл кивалтӥсь. Журналистъёсын пумиськонын калыклэн вазиськонъёсыныз ужан сярысь но вераськон потӥз. Тӧролы гожтэтъёслэн, мер вотэсъёсын ивортонъёслэн лыдзы толэзьлы быдэ йылэ. Адямиос юанъёсын гинэ уг вазисько, элькунын улӥсь трос калыкез сюлмаськытӥсь шугъяськонъёс сярысь но верало. Удмуртилэн тӧроез оскемзэ вераз, газетъёсын ужасьёс но калыклэн вазиськонъёсыныз ужанэ пыриськозы шуыса. Нош журналистъёс веразы, кун но муниципал тӧрлыкъёсысь ёзэсъёс газет-журналын критикаен гожтэмъёсты туж ик санэ уг басьто. Элькун кивалтӥсь советниксэ Алексей Серебренниковез та ужпумез эскерыны куриз. Журналистъёс Ижкарын Удмурт лулчеберетъя центрез кылдытон пумысен но юан сётӥзы. Александр Бречалов со Удмуртилэн кунлык нуналэзлы 100 ар тырмонлы усьтӥськоз шуыса оскытӥз. Пумиськонын озьы ик элькунысь мерлык удысэз азинтон, Россиысь финн-угор улосвылъёсын кусыпъёсты паськытатон, гурт возёсысь югдур сярысь вераськизы. Улосвыл тӧролэн верамезъя, Удмуртилэсь ваньбуретсэ пайдалыко кутыны кулэ. Оптимизаци чотын таяз арын ватсаса кык миллиард манет пала кыскыны чакламын, сое мерлыко политикаез быдэстонэ кутыны луоз. Газетлэн валтӥсь редакторез Зинаида Рябинина куноослы журналистъёслэн ужамзы, лыдӟисьёсынызы ялан радъяськылӥсь пумиськонъёсы сярысь вераз, редакциен поттэм книгаосын, буклетъёсын но бичетъёсын тодматӥз. ВАТСАН «Удмурт дунне» — элькунысь мер но политика газет. Кылдытӥсьёсыз — Удмуртиысь Кун Кенеш но Кивалтэт. Кылдытэмын 1915-тӥ арын 4-тӥ тулыспалэ. Та дыре «Удмурт дунне» А-3 форматэн арняяз кык пол потэ. Толэзяз одӥг пол ватсэтъёсыз — «Удмурт Кенешлэн» «Герд» газетэз; юртъер, сад-бакча пумысен визь-кенешъёсын «Берекет»; егитъёслы «Дарт». Тегъёс: Мерлык Ижкар СМИ Удмуртия удмуртъёс АлександрБречалов  